ਪਾਕ ਟੀ ਹਾਊਸ
ਪਾਕ ਟੀ ਹਾਊਸ ਪ੍ਰਗਤੀਸ਼ੀਲ ਅਕਾਦਮਿਕ ਅਤੇ ਖੱਬੇ-ਪੱਖੀ ਸਾਊਥ ਏਸ਼ੀਆਈ ਬੁੱਧੀਜੀਵੀ ਵਰਗ ਦੇ ਨਾਲ ਆਪਣੀ ਐਸੋਸੀਏਸ਼ਨ ਦੇ ਲਈ ਮਸ਼ਹੂਰ, ਲਹੌਰ, ਪੰਜਾਬ, ਪਾਕਿਸਤਾਨ ਵਿੱਚ ਸ਼ਾਇਰਾਂ ਤੇ ਲਿਖਾਰੀਆਂ ਦਾ 81 ਵਰ੍ਹੇ ਪੁਰਾਣਾ ਇੱਕ ਰੈਸਟੋਰੈਂਟ ਅਤੇ ਮਿਲਣ ਬੈਠਣ ਦੀ ਥਾਂ ਹੈ। ਪਾਕਿਸਤਾਨ ਬਣਨ ਤੋਂ ਪਹਿਲੇ ਇਹਦਾ ਨਾਂ ਇੰਡੀਆ ਟੀ ਹਾਊਸ ਸੀ ਤੇ ਇਹਦਾ ਮੁੱਢ 1940 ਵਿੱਚ ਇੱਕ ਸਿੱਖ ਟੱਬਰ ਨੇ ਰੱਖਿਆ। ਵੰਡ ਮਗਰੋਂ ਇਹਦਾ ਨਾਂ ਪਾਕ ਟੀ ਹਾਊਸ ਰੱਖਿਆ ਗਿਆ ਪਰ ਆਮ ਬੋਲੀ ਵਿੱਚ ਇਹ ਟੀ ਹਾਊਸ ਹੀ ਰਿਹਾ। ਫ਼ੈਜ਼ ਅਹਿਮਦ ਫ਼ੈਜ਼, ਇਬਨੇ ਇੰਸ਼ਾ, ਅਹਿਮਦ ਫ਼ਰਾਜ਼, ਸਆਦਤ ਹਸਨ ਮੰਟੋ, ਮੁਨੀਰ ਨਿਆਜ਼ੀ, ਮੀਰਾਜੀ, ਕਮਾਲ ਰਿਜ਼ਵੀ, ਨਾਸਿਰ ਕਾਜ਼ਮੀ, ਪ੍ਰੋਫ਼ੈਸਰ ਸੱਯਦ ਸੱਜਾਦ ਰਿਜ਼ਵੀ, ਉਸਤਾਦ ਅਮਾਨਤ ਅਲੀ ਖ਼ਾਨ, ਡਾਕਟਰ ਮੁਹੰਮਦ ਬਾਕਿਰ, ਇੰਤਜ਼ਾਰ ਹੁਸੈਨ, ਇਫ਼ਤਖ਼ਾਰ ਜਾਲਬ, ਅਜ਼ੀਜ਼ ਅਲਹਕ, ਕਿਸ਼ੋਰ ਨਾਹੀਦ, ਮੁਜ਼ੱਫ਼ਰ ਅਲੀ ਸੱਯਦ, ਜਾਵੇਦ ਸ਼ਾਹੀਨ, ਸ਼ਾਹਿਦ ਹਮੀਦ, ਅਨੀਸ ਨਾਗੀ, ਸਆਦਤ ਸਈਦ, ਜ਼ਾਹਿਦ ਡਾਰ, ਸਲੀਮ ਸ਼ਾਹਿਦ ਅਤੇ ਸੱਯਦ ਕਾਸਿਮ ਮਹਿਮੂਦ ਇਥੇ ਆ ਕੇ ਬਹਿੰਦੇ ਤੇ ਚਾਹ ਪੀਂਦੇ ਸਨ। ਇਹ ਅੱਗੇਵਧੂ ਸੋਚਾਂ ਵਾਲੇ ਲੋਕਾਂ ਦੇ ਮਿਲਣ ਬੈਠਣ ਦੀ ਉਚੇਚੀ ਥਾਂ ਰਹੀ ਹੈ। ਕਾਰੋਬਾਰ ਮੰਦਾ ਪੈਣ ਕਾਰਨ 2000 ਵਿੱਚ ਇਹ ਟੀ ਹਾਊਸ ਬੰਦ ਕਰ ਦਿੱਤਾ ਗਿਆ। 8 ਮਾਰਚ 2013 ਨੂੰ ਇਸਨੂੰ ਨਵਾਜ਼ ਸ਼ਰੀਫ਼ ਨੇ ਦੁਬਾਰਾ ਖੋਲਿਆ। ਪਾਕਿਸਤਾਨ ਦੀ ਪੰਜਾਬ ਸਰਕਾਰ ਨੇ ਇਹਦੇ ਤੇ 85 ਲੱਖ ਰੁਪਏ ਖਰਚ ਕੇ ਠੀਕ ਕੀਤਾ ਹੈ ਤੇ ਹੁਣ ਉਥੇ 60 ਬੰਦਿਆਂ ਦੇ ਬੈਠਣ ਦੀ ਥਾਂ ਹੈ। ਇਹ ਮੁਕਾਮ ਦਰਅਸਲ ਨਾ ਸਿਰਫ ਸਾਹਿਤ ਤੇ ਕਲਾ ਦੇ ਖੇਤਰ ਦੀਆਂ ਮਸ਼ਹੂਰ ਸ਼ਖਸੀਅਤਾਂ ਦੀ ਬੈਠਕ ਸੀ ਸਗੋਂ ਇਹ ਚਾਹਖ਼ਾਨਾ ਲਾਹੌਰ ਅਤੇ ਮੁਲਕ ਭਰ ਦੇ ਨੌਜਵਾਨਾਂ ਲਈ ਇਨ੍ਹਾਂ ਸ਼ਖਸੀਅਤਾਂ ਨਾਲ ਮੁਲਾਕ਼ਾਤ ਦਾ ਜ਼ਰੀਆ ਅਤੇ ਸਿੱਖਣ ਦਾ ਜ਼ਰੀਆ ਵੀ ਰਹੀ ਹੈ। ਬਿਨਾ ਸ਼ੱਕ ਇਹ ਮੁਕਾਮ ਇੱਕ ਚੌਪਾਲ ਦੀ ਹੈਸੀਅਤ ਰੱਖਦਾ ਸੀ ਜਿੱਥੇ ਵੱਖ ਵੱਖ ਦਿਮਾਗ਼ਾਂ ਅਤੇ ਇਲਾਕਿਆਂ ਨਾਲ ਤਾੱਲੁਕ ਰੱਖਣ ਵਾਲੇ ਲੋਕ ਆਪਣਾ ਨੁਕਤਾ ਨਜ਼ਰ ਬਿਆਨ ਕਰਨ ਤਸ਼ਰੀਫ ਲਿਆਂਦੇ ਸਨ। ਇੱਥੇ ਦਾ ਮਾਹੌਲ ਦਰਅਸਲ ਇਸ ਮੁਕਾਮ ਦੀ ਖ਼ੂਬੀ ਸੀ, ਵੱਖ ਵੱਖ ਨਜ਼ਰੀਆਂ ਤੇ ਕਿਸੇ ਵੀ ਕਿਸਮ ਦਾ ਫੈਸਲਾ ਨਹੀਂ ਸਗੋਂ ਉਨ੍ਹਾਂ ਨੂੰ ਸਮਝਣ ਦੀ ਗ਼ਰਜ਼ ਨਾਲ ਬਹਿਸ-ਮੁਬਾਹਿਸਿਆਂ ਦਾ ਆਯੋਜਨ ਹੀ ਇੱਥੇ ਦਾ ਕਨੂੰਨ ਮਸ਼ਹੂਰ ਸੀ। ਕਈ ਸਾਲਾਂ ਤੱਕ ਇਹ ਮੁਕਾਮ ਬੌਧਿਕ ਬਹਿਸ-ਮੁਬਾਹਿਸਿਆਂ ਦਾ ਕੇਂਦਰ ਰਿਹਾ। ਪਾਕ ਟੀ ਹਾਊਸ ਲਾਹੌਰ ਵਿੱਚ ਅਨਾਰਕਲੀ ਤੇ ਨੀਲਾ ਗੁੰਬਦ ਕੋਲ਼ ਮਾਲ ਰੋਡ ਉੱਤੇ ਸਥਿਤ ਹੈ।